तेलंगाना मुद्दे पर लोकसभा में फिर हंगामा  
तेलंगाना मुद्दे पर टीआरएस सदस्यों के हंगामे के कारण लोकसभा की कार्यवाही शुरू होने के कुछ ही मिनट बाद सवा 11 बजे तक के लिए स्थगित करनी पड़ी।
तेलंगाना मुद्दे पर टीआरएस सदस्यों के हंगामे के कारण लोकसभा की कार्यवाही शुरू होने के कुछ ही मिनट बाद सवा 11 बजे तक के लिए स्थगित करनी पड़ी। प्रश्नकाल शुरू होते ही टीआरएस प्रमुख केएस चंद्रशेखर राव और पार्टी सांसद विजया शांति अध्यक्ष के आसन के समीप आ गए और तेलंगाना के मुद्दे पर नारेबाजी करने लगे।  लोकसभा अध्यक्ष मीरा कुमार ने उन्हें अपनी सीट पर बैठने और शून्यकाल में इस विषय को उठाने को कहा, लेकिन दोनों सदस्यों पर इसका कोई प्रभाव नहीं पड़ा। तेलंगाना पर टीआरएस सदस्यों की मांग का भाजपा सांसदों ने भी समर्थन किया। भाजपा सदस्य अपनी सीट पर खड़े होकर तेलंगाना की मांग का समर्थन करते दिखे।  इस बीच, लोकसभा अध्यक्ष ने टीआरएस समेत अन्य सदस्यों से प्रश्नकाल चलने देने का फिर आग्रह किया, लेकिन हंगामा थमता नहीं देख उन्होंने सदन की कार्यवाही को सवा 11 बजे तक के लिए स्थगित कर दिया।  तेलंगाना के मुद्दे पर टीआरएस और इस क्षेत्र के कांग्रेसी सदस्यों के भारी हंगामे के कारण बुधवार को भी प्रश्नकाल नहीं चल पाया था और सत्ताधारी दल के सदस्यों के कार्यवाही में बाधा डालने के कारण सरकार को असहज स्थिति का सामना करना पड़ा था।